Visoki časni sud donio je jednoglasnu odluku o izbacivanju Jadranke Kosor iz HDZ-a. Ova je odluka suda nepravomoćna te se Kosor ima pravo žaliti u roku od osam dana. O toj žalbi potom odlučuje Predsjedništvo stranke, nakon čega je odluka konačna.

Jadranka Kosor i njen odvjetnik Krunoslav Olujić napustili su saslušanje na Visokom časnom sudu HDZ-a naglasivši da osporavaju njegov legitimitet. Naime, iznijeli su niz primjedbi na sastav i funkcioniranje Visokog časnog suda te dodali i da poziv za suđenje nije naslovljen na njeno ime nego na Andriju Mikulića, šefa zagrebačkog HDZ-a. Naglasili su i da gradski odbor zagrebačkog HDZ-a nije taj koji je mogao podnijeti tužbu protiv Kosor, a da dvoje članova vijeća Visokog časnog suda uopće ne mogu biti njegovi članovi.

No, sud nije prihvatio primjedbe Jadranke Kosor, nakon čega su ona i odvjetnik napustili suđenje, a sud je nastavio sa suđenjem bivšoj predsjednici stranke.

Na pitanje hoće li prihvatiti odluku suda s obzirom na to da osporava njegov legitimitet, Kosor je odgovorila:

– A što drugo mogu? Da prerežem žile? Vidjet ćemo što će biti dalje kad odluka bude donesena.

Kosor je rekla i da se konzultirala s Vladimirom Šeksom koji je tvorac Ustava i Statuta HDZ-a te da se i on složio s njenim primjedbama o Visokom časnom sudu.

>>Karamarko nakon presude J. Kosor: Vrijeme je za nove ljude

>>Jadranka Kosor: Ako me izbace iz stranke, mandat neću vratiti

>>Olujić: U HDZ-u vrijedi ona 'kadija te tuži, kadija ti sudi'